הכנסת השבע-עשרה

הצעת חוק של חברי הכנסת	אלכס מילר	
	דוד רותם
איתן כבל 
בנימין אלון 
רוברט אילטוב 
ישראל חסון 	
פ/3399/17		
הצעת חוק הגנת הצרכן (תיקון – עסקה לתקופה קצובה לרכישת רדיו טלפון נייד), התשס"ח–2008
הוספת סעיף 14א1	1.	בחוק הגנת הצרכן, התשמ"א–1981, אחרי סעיף 14א יבוא:	
		"עסקה לתקופה קצובה לרכישת רדיו טלפון נייד	14א1.	(א)	התקשר צרכן בעסקה לתקופה קצובה עם עוסק שהוא בעל רישיון כללי למתן שירותי רדיו טלפון נייד, כמשמעותו בחוק התקשורת (בזק ושידורים), התשמ"ב–1982, לא יהיה רשאי העוסק להעלות את התעריפים במסגרת העסקה כאמור, ממועד ההתקשרות בעסקה ועד למועד סיומה.	
						(ב)	הוראות סעיף קטן (א) לא יחולו לעניין עדכון התעריפים עבור שיחות בהתאם למדד.	
						(ג)	בסעיף זה – 	
							"עסקה לתקופה קצובה" – עסקה לתקופה קצובה לרכישת מכשיר רדיו טלפון נייד ושירותים נלווים אליו;	
							"מדד" – מדד המחירים לצרכן שמפרסמת הלשכה המרכזית לסטטיסטיקה."	

דברי הסבר
התחרות הקשה בשוק חברות הטלפונים הניידים הינה על פי רוב חיובית וטובה עבור הצרכן. עם זאת, לעיתים צרכנים מנוצלים לרעה על ידי חברות הטלפונים הניידים ללא אפשרות להגן על עצמם.
על פי רוב, הסכם ההתקשרות הנפוץ ביותר, בתחום הטלפוניה הניידת, מחייב את הצרכן להתחייב למספר חודשים עבור מסלול מסוים או מכשיר מסוים ובכך למעשה, הלקוח מחויב למחיר, לתקופה, לדמי ביטול, לפיצוי מוסכם בשל הפרת חוזה ועוד.
מנגד, החברות אינן מתחייבות לתעריפי השיחות ולשירותים נוספים הניתנים במסגרת ההתקשרות, וברוב המקרים התעריפים שהיו נכונים בשעת ההתקשרות משתנים לרעת הצרכן, כך שבסופו של דבר הוא נאלץ לשלם מחיר גבוה בהרבה מהמחיר שהיה נקוב במועד ההתקשרות.
לפיכך, מוצע לחייב את חברות הטלפונים הניידים לקיים חוזה הגון ודו צדדי בו מתחייבות החברות שלא להעלות את התעריפים מעבר לאלה שהיו במועד ההתקשרות, כך שתעריפי השיחה, ההחזקה, אחזקת המכשיר וכל הוצאה אחרת המתגלגלת על הצרכן, לא תשתנה לרעתו מכפי שנקבע בחוזה ההתקשרות הראשוני. עדכון תעריפים יכול שיהיה רק לעניין עדכון התעריפים עבור שיחות לפי מדד המחירים לצרכן.
כשם שהצרכן חותם על עסקה לתקופה קצובה עם חברה לטלפונים ניידים, כך תחויב החברה לתעריף ומחיר קבוע למשך החוזה כולו.

---------------------------------
הוגשה ליו"ר הכנסת והסגנים
והונחה על שולחן הכנסת ביום
י"ב באדר א' התשס"ח – 18.2.08